钦定古今图书集成/理学汇编/文学典/第103卷 > 王问〈鉴〉
## 钦定古今图书集成/理学汇编/文学典/第103卷 > 王问〈鉴〉

按《明外史》本传：“问字子裕，无锡人。受业同县邵宝，以
学行称。嘉靖十七年成进士，授户部主事，监徐州仓，
减羡耗十二三。以父老乞便养，改南京职方，迁车驾
郎中，广东佥事。性至孝，行未半道，乞养归。父卒，遂不
复仕。筑室湖上，读书三十年，不履城市。数被荐不起。
工诗文，旁及书画。清修雅尚，士大夫皆慕之。卒年八
十，门人私谥曰‘文静先生。子鉴，字汝明，嘉靖末年进
士，累官稽勋郎中。念父老，谢病归，奉养不离侧。父殁
久之，进尚宝卿，改南京鸿胪卿，引年乞休，进太仆卿，
致仕。鉴亦善画，有言胜其父者，遂终身不复作’。”
按《无锡县志》：“王问，字子裕，别字仲山。生九岁能文章。
嘉靖十一年举礼部，谒归。越六年戊戌，始”应廷对，赐
进士。除户部主事，监税徐州，迁南京兵部。南京额设
马快船七百八十馀艘，岁修役卒四千有奇。有坐累
自杀者，问白尚书，官为捐造，留都至今颂之。时边事
甚亟，预籍武健应募，而厚其廪食。比罢归，赀尚有馀。
或请追之，问曰：“人则弗靳其死以往返，而官夺其馀。
他日朝廷更下尺檄，谁复至者？”问官南曹，迎其父泽，
泽不欲行，而命问画三十扇，扇各一诗，自朔至晦日
持其一，以代子之侍于前也。比擢广东，濒行，父怆然
有离别之色，问内自悲，循其裾而叹久之，曰：“我终不
能为温太真矣。”行至桐江，乃赋诗十二，投劾而归。既
归，旦暮未尝去父左右，父意所向，无所不至。及没，遂
不复有仕进意。退居县南宝界山，环植花竹，疏流泉，
辇奇石，擅湖山台榭之胜。问工诗，善书画，天下士大
夫既高其行，而望之若不可即，遂益重其翰墨，购而
藏之。问尝自言：“愿屏居三十年，尽读天下书，著述以
毕志。”强仕归田，卒行其意也。子鉴。

按《列朝诗集》：“问子鉴，举进士，以武定州守迁稽勋郎。
问趣令之官，鉴月日为治装计，故为事失期，要诸父
老故人前谢问，问乃听之，亦用清望，官至太仆卿。”